Храхуба

Храхуба — Азербайжандин Хъачмаз районда авай хуьр. КцӀар вацӀун чапла патан къерехда чка кьунвай хуьр я.

 Агьалияр 
Хуьруьн агьалияр — 210 кас тир. Вири лезгияр тир.

 Тарих 
Храхуба Урусатдин Пачайгьлугъдин Дагъустандин областдин Самурский округдин Храх лугьудай хуьряй куьч хьайи хизанри 20-асирдин сифте кьиляй кутуна. 1920-йисус цӀийиз хьанвай Азербайджандин гьукуматди Дагъустандик акатзавай Храх хуьруьн жемят КӀцар вацӀун чапла пата 148 га чилин иеси я лагьай чар гана. Ватандин чӀехи дяведилай вилик Храхубада кӀвалер, колхоздин ферма ва маса ицигнавай дараматар авай. 1954-йисуз СССР-дин гьукуматдин къарардалди Дагъустандин АССР-дин ва Азербайжандин ССР-дин арада вахтуналди яз (20 йис) хпер хуьнуьн кӀвалахра кардик кутаз сада-садан гъиле ччилер (50 000 га) вуганай. И кардин нетижада Дагъустанди, гьалзавай малар-лапагар хъуьтӀуьз хуьн патал вахтуналди Азербайжандин ччилер къачунвай. Са бязибуру къвез-къвез а чкайра нехирбанар ял ягъаз акъваззавай чкаяр, инсанри уьмуьр гьалзавай кӀвалер арадал къвезвай. Са бязибуру гьа и тегьерда, гьа чӀвавуз Ахцегьрин райондик акатзавай Храхуба ва Урьянуба лезги хуьрер арадал атанвай лугьузва. Амма ибур таб ихтилатар я. Сад лагьайди, Советрин гьукуматди 1954-йисан 28-майдиз кьабуднавай 1023-нумрадин къарар, вичин бинедал Азербайджандини Дагъустанди ччилер сада-садав вугай, ерли Храхубадикайни Урьянубадикай туш: ана ихтилат физвайди хъуьтӀуьз хпер хуьдай Мугъанда авай чилерикай я. Кьвед лагьайди, Храхубани Урьянуба а 1954-йис алукьдалди авай хуьрер тир.

1991-йисуз СССР чкӀайдалай кьулухъ, республикайрин сергьятриз гьукуматдин статус хьана ва и хуьрер Азербайжан пата амукьнавай урусатдин анклавриз элкъвенай. ГьакӀ ятӀани и кьве, сад-садан мукьув гвай хуьрерин агьалийри и чӀавалди, Урусатдин ватанагьлияр яз, Урусатдин хкягъунра иштиракзавай, Урусатдин пенсиярни пулунин куьмекар къачузвай, ва эскервилиз анин жегьилриз Урусатдиз эверзавай. Храхуба хуьре урус чӀалан мектеб кардик квай ва кӀелзавайбуру Урусатдин программадалди чирвилер къачузвайди тир.

 ЭлячӀунар 
 Хъачмаз райондин официал сайт


Категория:Хъачмаз райондин хуьрер